શહેરનાં કાપડ બજાર બંધ રહેતાં એક અંદાજ મુજબ રોજના એક હજાર કરોડથી પણ વધુના કાપડનાં કામકાજ ઠપ થઇ ગયાં છે. કાપડનાં મહાજનોએ જીએસટીને લઇ પ્રશ્નો સરળતાથી ઉકેલાય તે માટે સરકારમાં ઉચ્ચ કક્ષાએ રજૂઆત કરવા માંડી હતી. જીએસટીના અમલને એક સપ્તાહ કરતાં વધુ સમય વીતી ગયો છે, પરંતુ રજૂ કરેલા પ્રશ્નો સંબંધે કોઇ એક પ્રશ્નનો પણ ઉકેલ નહીં આવતાં છેવટે નાછૂટકે વેપારીઓએ ધંધા-રોજગાર અનિશ્ચિત મુદત માટે બંધ રાખવા નિર્ણય કર્યો છે. આ અંગે મસ્કતી કાપડ માર્કેટના પ્રમુખ ગૌરાંગ ભગતના જણાવ્યા મુજબ જીએસટીના પગલે કાપડ બજારમાં ઊભા થયેેલ પ્રશ્નનો કોઇ ઉકેલ ન આવતાં શહેરનાં તમામ કાપડ મહાજનો તથા વિવિધ કાપડ એસોસીએશનોએ અનિશ્ચિત મુદતની હડતાળ પર જવાનો નિર્ણય કર્યો છે.